
Martfű Város Önkormányzata Képviselő-testületének a telekadóról szóló 20/2015.(XI.27.) önkormányzati rendelet módosításáról szóló
___/2016.(___.___.) önkormányzati rendeletéhez
Az állam és az önkormányzatok közötti hatáskör- és feladat-átcsoportosítások tovább folytatódnak, mely azt jelenti, hogy 2017. évtől további jelentős állami bevételi forrásoktól esnek el az önkormányzatok, így Martfű Város Önkormányzata is.

Az állam által szolidaritási hozzájárulásként az egyes önkormányzatok adóerőképessége alapján a 2017. évtől elvont jelentős összeg, a korábban részben a központi költségvetésből finanszírozott szociális támogatási rendszerben véghezvitt átalakítás, illetve egyes normatív támogatások megszüntetése mind-mind nagyon megnehezíti a települések gazdálkodását, tetemes bevételkiesést okozva.

A fentiek miatt az önkormányzatokra, így Martű Város Önkormányzatára is – a feladatok részbeni átcsoportosítása ellenére – olyan kötelezettségek hárulnak, amelyeket saját bevételekből kell megoldani.

Az öngondoskodás egyik legfontosabb tényezőjét jelenti a helyi adórendszer.

A törvény adta lehetőségekkel élve – az adótárgyak kettős adóztatásának tilalmára is tekintettel – Martfű Város Önkormányzata a helyi adónemek közül valamennyi lehetséges adónemet bevezette. (A magánszemélyek kommunális adóját az építményadó miatt nem lehet bevezetni, azt csak az építményadó magánszemélyekre vonatkozó részének megszüntetésével lehetne alkalmazni.)
Mivel az ipar kezdetektől fogva meghatározó szerepet tölt be Martfű város életében, ésszerű és a város gazdálkodására tekintettel is indokolt volt a helyi iparűzési adónak a helyi adó törvény hatályba lépésével egyidejű bevezetése. Sajnos az iparűzési adónemet érintő folyamatos törvényi változások az évek előrehaladtával egyre kedvezőtlenebbül érintették az Önkormányzatot, a bevételek sokszor – épp a módosítások hatására – jelentősen csökkentek. Emellett kiszámíthatatlan és nehezen tervezhető, mint a költségvetés bevételének része. A fenti okokból bekövetkezett bevétel-kiesések miatt régebben több alkalommal módosítani kellett a költségvetést, egyes betervezett feladatok elvégzésére nem kerülhetett sor.
Az iparűzési adó rapszodikusságából fakadó bevétel-ingadozás kiegyenlítése, illetve a költségvetés tervezhetőségének javítása céljából városunkban 2007. évtől az egyik vagyoni típusú adó, az építményadó is bevezetésre került.

A vagyoni típusú helyi adónemek másik fajtája a telekadó. Sok önkormányzatnál ezt az adónemet az építményadóval párban alkalmazzák az ingatlanok adóztatására. Igaz, hogy Martfű városban nem tekinthető jelentősnek a beépítetlen területek aránya és az üres telkek száma, ám Martfű Város Önkormányzata Képviselő-testülete egyrészt várospolitikai, másrészt költségvetési szempontokat figyelembe véve a telekadó 2016. évtől történő bevezetése mellett döntött.

A 2016. január 1-jétől hatályos telekadó rendelet kizárólag a város belterületi részén található beépítetlen – bármiféle építmény nélküli – ingatlanokat vonta adózás alá. Ezzel együtt nem kívánt ugyanarra az ingatlanra, amely építményadó-köteles, telekadót is kivetni. Csakis azokra az ingatlanokra, amelyeknél építményadó kötelezettség – építmény hiányában – nem merül fel.

Az adó mértékét a 2016. január 1-jétől történt bevezetésekor a Képviselő-testület évi
40,- Ft/m2-ben állapította meg.

A most benyújtott rendelet-tervezet 2017. január 1-jétől 80,- Ft-ra emelné a telekadó négyzetméterenkénti mértékét.

Ezt egyrészt tenné a költségvetés helyzetének további javítása érdekében, még akkor is, ha a telekadó bevétel nem játszik számottevő szerepet a helyi adóbevételek egészére nézve, tervezhetősége miatt ugyanakkor valamelyest mégis érvényesülne stabilizáló szerepe.
A másik ok, amiért javasolt a módosítás, hogy tovább ösztönözze a beépítetlen területek tulajdonosait a beépítésre, hogy a pusztán felhalmozási célból birtokolt ingatlanok száma csökkenjen. Ezzel nem kerülnének kedvezőtlenebb helyzetbe azok a – nem vállalkozás céljára szolgáló telket birtokló – telektulajdonosok, köztük családalapítás előtt álló fiatalok, akik egyelőre anyagi okok miatt nem tudnak építkezni, mert a rendelet tervezete szerint az adóalany egy telke továbbra is adómentes maradna (feltéve persze, ha annak területe – az eddig is érvényben lévő szabály szerint – az 1500 m2-t nem haladja meg.)

A telekadóban az egységes adómérték maradna meg továbbra is a város teljes területén.

Az emelés utáni 80,- Ft/m2 évi mérték nem tekinthető magasnak, ha a Htv. szerinti bevezethető maximális négyzetméterenkénti adómértékhez viszonyítjuk. Az évenkénti valorizációs szorzókkal számolva 2017. január 1-től kezdődően a telekadó maximális mértéke 335,- Ft lehet. Az új adómérték a maximálisan bevezethető adómértéknek még a negyedrészét sem érné el.

A telekadó mértékének 80,- Ft-ra történő módosításával a telekadó kivetett összege a 2016. évi közel 1 millió forintról kb. 2 millió forintra növekedne, illetve amennyiben olyan újabb adóalanyok is bekerülnek az adózói körbe, akik/amelyek esetleg 2016. évben, a bevezetés évében elmulasztották a telekadó bevallást, akár a 2 millió forintot meg is haladhatja.
A fentieknek megfelelően a rendelet adómértékeket megállapító 4. § módosítására kerül sor.

Előzetes hatásvizsgálat

Martfű Város Önkormányzata Képviselő-testületének a telekadóról szóló 20/2015.(XI.27.) önkormányzati rendelet módosításáról szóló

___/2016.(___.___.) önkormányzati rendelethez

A rendelet-tervezet címe:

Martfű Város Önkormányzata Képviselő-testületének a telekadóról szóló 20/2015.(XI.27.) önkormányzati rendelet módosításáról

1.) Társadalmi-gazdasági hatása:


A rendelet a beépítetlen területek tulajdonosai számára adóteher növekedést jelent, de jellemzően csak azon adóalanyok számára, akik/amelyek vállalkozási vagy felhalmozási célból birtokolják az adott ingatlant.
2.) Költségvetési hatása:


Az előző évihez képest jó 1 millió forinttal növelheti a költségvetés adóbevételeit.

3.) Környezeti, egészségi következményei: nincs 

4.) Adminisztratív terheket befolyásoló hatása:


A kibocsátandó módosító határozatokat tekintve, adminisztratív hatása egyszeri.

5.) A rendelet megalkotásának szükségessége: 


A kieső iparűzési adó és építményadó bevételek pótlása és a 2017. évi költségvetési gazdálkodás egyes tételei fedezetének biztosítása miatt indokolt.

6.) A rendelet megalkotásának elmaradása esetén várható következmények: 

Költségvetési bevételek elmaradása.

7.) A rendelet alkalmazásához szükséges feltételek:

A rendelet alkalmazásához a személyi, szervezeti, tárgyi, pénzügyi feltételek rendelkezésre állnak.

Martfű, 2016. november 15. 










Dr. Papp Antal 

MARTFŰ VÁROS ÖNKORMÁNYZATA

KÉPVISELŐ-TESTÜLETÉNEK

___/2016.(___.___.) önkormányzati rendelete
a telekadóról szóló 20/2015.(XI.27.) önkormányzati rendelet módosításáról

Martfű Város Önkormányzatának Képviselő-testülete Magyarország Alaptörvénye 32. cikk (1) bekezdés a) és h) pontjában biztosított feladatkörében eljárva, Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 13. pontjában, és a helyi adóról szóló 1990. évi C. törvény 1. § (1) bekezdésében foglalt felhatalmazás alapján a telekadóról szóló 20/2015.(XI.27.) önkormányzati rendeletét az alábbiak szerint módosítja:

1.
§
Martfű Város Önkormányzata Képviselő-testületének a telekadóról szóló 20/2015.(XI.27.) önkormányzati rendeletének 4. § helyébe az alábbi rendelkezés lép:
„4. §
Az adó évi mértéke 80,- Ft/m2.”
Záró rendelkezések

2.
§
E rendelet 2017. január 1-jén lép hatályba és 2017. január 2-án hatályát veszti.


Dr. Papp Antal
Szász Éva

jegyző


